Ligbi ko ɔ, Yesu tu e Tsɛ Yehowa he munyu nɛ e kpa jami nya dali nɛ a hi si ngɛ e be ɔ mi ɔ a he bo ngɛ Yerusalem. (Yohane 8:12-30) Nɔ́ nɛ Yesu de jamɛ a be ɔ mi ɔ tsɔɔ kaa mwɔnɛ ɔ, e sa nɛ waa hyɛ hemi kɛ yemi komɛ nɛ nihi hɛɛ ngɛ Mawu he ɔ a mi saminya. E de ke: “Ke nyɛ pɛtɛ ye munyu ɔ he ɔ, lɛɛ nyɛ maa pee ye kaseli nitsɛnitsɛmɛ. Kɛkɛ ɔ, nyɛ maa le anɔkuale ɔ; nɛ anɔkuale ɔ ma ha nyɛ maa ye nyɛ he.”—Yohane 8:31, 32.
‘Nyɛɛ pɛtɛ ye munyu ɔ he.’ Yesu tsɔɔ wɔ nɔ́ nɛ wa maa da nɔ kɛ le kaa tsɔɔmihi nɛ a tsɔɔ ngɛ jami ko mi ɔ ji “anɔkuale” aloo lakpa. Ke o nu Mawu he munyu ko ɔ, mo bi o he ke, ‘Anɛ enɛ ɔ kɛ munyuhi nɛ Yesu tu kɛ ní kpahi nɛ ngɛ Ngmami Klɔuklɔu ɔ mi ɔ kɔ lo?’ Moo kase nihi nɛ a bu bɔfo Paulo tue “nɛ daa nɛ ɔ, a kpaa Ngmami ɔmɛ a mi kaa níhi nɛ Paulo de ɔ ngɛ mi jã lo” ɔ.—Bɔfo Ɔmɛ A Nítsumi 17:11.
Marco, Rosa, kɛ Raymonde nɛ a tu a he munyu ngɛ munyuhi nɛ sɛ hlami ɔ mi ɔ, kɛ Yehowa Odasefoli kase Baiblo ɔ. A ngɔ níhi nɛ a kase ngɛ Baiblo ɔ mi ɔ kɛ to hemi kɛ yemi nɛ a ngɛ momo ɔ he. Mɛni a na?
Marco: “Nɔ nɛ kɛ wɔ kase Baiblo ɔ haa sane bimihi tsuo nɛ i kɛ ye yo ɔ wa biɔ ɔ a heto kɛ jeɔ Baiblo ɔ mi. Suɔmi nɛ wa ngɛ ha Yehowa a mi ba wa, nɛ suɔmi nɛ ngɛ i kɛ ye yo ɔ wa kpɛti ɔ hu mi ba wa wawɛɛ!”
Rosa: “Sisije ɔ, i susu kaa Baiblo ɔ ji je mi nile womi ko nɛ tsɔɔ bɔnɛ adesahi susu kaa Mawu maa hi ha. Se bɔɔbɔɔbɔɔ ɔ, Baiblo ɔ ha ye sane bimi ɔmɛ a heto. Amlɔ nɛ ɔ, i naa Yehowa kaa nɔ ko nɛ e ngɛ nitsɛnitsɛ. Mawu ji nɔ ko nɛ ma nyɛ ma he lɛ ma ye.”
Raymonde: “I sɔle ha Mawu konɛ e ha nɛ ma le lɛ. E kɛ we kulaa nɛ i kɛ ye huno ɔ tsuo ba bɔni Baiblo ɔ kasemi. Nyagbenyagbe ɔ, wa ba le anɔkualehi nɛ kɔɔ Yehowa he! Benɛ wa ba ná le nɔmlɔ nɛ Mawu ji ɔ, wa bua jɔ wawɛɛ nitsɛ.”
Pi lakpa munyuhi nɛ nihi tuɔ kɛ kɔɔ Mawu he ɔ a he bo pɛ nɛ Baiblo ɔ kpaa, e haa nɛ wa leɔ anɔkualehi nɛ kɔɔ Mawu su kpakpahi a he hulɔ. Mawu lɛ ha nɛ a ngma Baiblo ɔ nɛ. Baiblo ɔ yeɔ bua wɔ nɛ wa ‘leɔ níhi nɛ Mawu kɛ dloo wɔ ɔ tsuo.’ (1 Korintobi 2:12) Mo nitsɛ moo kase Baiblo ɔ nɛ o maa na kaa sane bimihi nɛ a he hia nɛ kɔɔ Mawu he, e yi mi tomi, kɛ wa hwɔɔ se si himi he ɔ, a heto ngɛ mi. Moo kane sane bimi nɛ ɔmɛ ekomɛ a he ní ngɛ www.jw.org ngɛ “Bible Teachings > Bible Questions Answered” ɔ sisi. Jehanɛ se hu ɔ, o ma nyɛ maa ngma ngɛ Internet ɔ nɔ konɛ Yehowa Odasefoli kɛ mo nɛ ba kase Baiblo ɔ. Wa he ye kaa ke o pee jã a, e be yee ha mo kaa o ma ná suɔmi kɛ ha Yehowa.